રાજકોટ મહાનગરપાલિકા દ્વારા ધનતેરસના પાવન પર્વ પ્રસંગે રાત્રીના ૮ કલાકે માધવરાવ સિંધીયા ક્રિકેટ સ્ટેડીયમ ખાતે ભવ્ય આતશબાજી યોજાઇ હતી. જેનું ઉદધાટન સાંસદ મોહનભાઇ કુંડારીયાના વરદ હસ્તે કરવામાં આવ્યું. આ કાર્યક્રમમાં અઘ્યક્ષ સ્થાને મેયર બીનાબેન આચાર્ય ઉ૫સ્થિત રહ્યા હતા. આતશબાજી માણવા હજારોની સંખ્યામાં શહેરીજનો ઉમટી પડયા હતા. આ તકે સાંસદ મોહનભાઇ કુંડારીયાએ અબતક સાથેની વાતચીતમાં જણાવ્યું કે રાજકોટ મહાનગરપાલિકા દ્વારા દર વર્ષે આતશબાજીનું આયોજન કરવામાં આવે છે. આ સમગ્ર કાર્યક્રમ લોકોનાં મનોરંજન માટે ઉજવવામાં આવે છે. રાજકોટની જનતાને દિવાળી અને નવા વર્ષની શુભેચ્છા પાઠવી હતી. મેરય બીનાબેન આચાર્યએ અબતક સાથેની વાતચીતમાં જણાવ્યું કે રાજકોટ વાસીઓને ધનતેરસ અને દિવાળીની શુભેચ્છા પાઠવી વધુમાં જણાવ્યું કે રાજકોટ મહાનગર પાલિકા દ્વારા આતશબાજી કાર્યક્રમ રાજકોટની જનતાના મનોરંજન માટે યોજવામાં આવ્યો હતો. આ કાર્યક્રમ પરંપરાગત કાર્યક્રમ છે.